Кыргыз_филологиясы_факультети
КЫРГЫЗ ФИЛОЛОГИЯСЫ ФАКУЛЬТЕТИ Кыргыз филологиясы – тарыхтагы байыркы улуттун тили жана адабияты жөнүндөгү илим. Мында кыргыз тили менен адабиятынын пайда болушу, өнүгүшү, өзгөрүшү, коомдук кубулуш катарындагы алган орду, мыйзам-ченемдүүлүктөрү жана системасы үйрөтүлөт. Факультет фундаменталдуу, өзөктүү илимий-изилдөөлөрдүн, мыкты билим берүүнүн жана маданий-агартуу иштеринин борбору болуп эсептелет. Факультеттин тарыхынан:                                                                                                          	Кыргыз филологиясы факультети алгач 1925-жылы борбор калаада кыргыз жана орус тил мугалимдерин ыкчам даярдоочу эл агартуу борбору катары негизделген. Кийин аталган борбор кыргыз педагогикалык техникум болуп уюштурулат. Борбордон улуттук интеллигенциянын алгачкы мууну К.Жантөшев, М.Элебаев, К.Маликов, Ж.Бөкөнбаев, Ж.Турусбеков, Р.Шүкүрбеков, М.Алыбаев ж.б. билим алышкан. 1932-жылы педагогикалык техникумдун базасында кыргыз педагогикалык институту уюштурулган, андагы негизги факультеттерден болуп кыргыз тили жана адабияты бөлүмү саналган. Факультетте көптөгөн мугалимдер_кыргыз агартуу системасына, илимине жана адабиятына, маданиятына ат көтөргүс кызмат өтөшкөн И.Арабаев, Т.Жолдошев, К.Тыныстанов, Б.Данияров, С.Нааматов, Е.Д.Поливанов, К.К.Юдахин, Б.М.Юнусалиев, Х.К.Карасаев, Т.Саманчин, К.К.Сартбаевдер эмгектенишкен. Факультеттин көрүнүктүү окумуштуулары СССР Мамлекеттик сыйлыгынын лауреаттыгына (К.К.Юдахин), Кыргыз Республикасынын илим боюнча мамлекттик сыйлыгынын лауреаттыгына (К.Артыкбаев, А.Садыков, С.Жигитов, С.Ж.Мусаев) ээ болушкан. Илимге кошкон олуттуу салымдары үчүн К.К.Юдахин, Б.М.Юнусалиев, Б.Орузбаева, А.Эркебаев, А.Акматалиев Улуттук илимдер академиясынын академигине, ал эми К.К.Сартбаев, Т.К.Акматов, А.Садыков, А.Турсунов, С.Ж.Мусаевдер мүчө корреспонденттикке шайланышкан. Кыргыз Республикасынын илимине эмгек сиңирген (А.Турсунов, А.Садыков, Т.Ахматов, К.Иманалиев, С.Ж.Мусаев), Кыргыз Республикасынын билимине эмгек сиңирген (С.Закиров, Ү.Асаналиев, А.Осмонкулов, И.Исамидинов, С.Шатманов), эмгек сиңирген мугалим (А.Жапаров, Б.Алымов, Б.Үмөталиева, К.Дыйканов, К.Асаналиев) деген ардактуу наамдарга ээ болушкан. Факультетти бүтүргөндөрдүн арасында улуттук көркөм адабият менен маданиятка чоң салым кошкон калемгерлер да бар. Кыргыз Республикасынын эл жазуучуларынан жана Эл акындарынан болгон Т.Касымбеков, Б.Жакиев, Ж.Садыков, Ш.Бейшеналиев, О.Султановдор М.Байжиев, М.Борбугулов, М.Гапаров, К.Жусупов, М.Тойбаев, К.Асаналиев, К.Артыкбаев, А.Стамов, А.Өмүрканов, К.Даутов да дал ушул факультетти аякташкан. Мындан сырткары респуликабыздагы Т.Усубалиев, К.Кулматов, К.Молдобаев сыяктуу коомдук ишмерлер да билим алышкан. Адистерди даярдоодогу багыттар жана адистиктер: •	Кыргыз филологиясы. •	Кыргызча эмес билим берүү мекемелериндеги мамлекеттик тил. •	Котормо жана котормо таануу. Кафедралар: 1.	Кыргыз тил илими. 2.	Кыргыз адабияты. 3.	Филологиялык билим берүүнүн технологиялары. 4.	Салыштырма лингвистика жана дүйнөлүк адабияттын тарыхы. Факультеттин профессордук-окутуучулук курамы – 78 киши, алардын ичинде: КР УИАнын мүчѳлѳрү – 2. илимдин докторлору – 8, профессорлору – 9, илимдин кандидаттары – 33, доценттер – 18, улук окутуучулар жана окутуучулар – 48. Студенттердин фольклордук жана диалектологиялык практиканы Кыргызстандын жана Кыргызстандан тышкары аймактарда ѳткѳрүүгѳ мүмкүнчүлүктѳрү бар. Педагогикалык практиканы Бишкек шаарындагы орто мектептерден ѳтүшѳт. Факультетте_адабият, тил илими боюнча ийримдер иштеп, студенттер арасында ар кандай коомдук, маданий иш-чаралар байма-бай уюштурулуп турат. Котормо адистиги боюнча практика телерадиодо, басмаканаларда, котормо агенттиктеринде ѳткѳрүлѳт. Факультеттин  окумуштуулары тууралуу Садыков Абдыкадыр – ф.и.д., профессор, КРУИАнын корр. мүчөсү. А. Садыков1933-жылы 25-октябрда Ат-Башы районуна караштуу Кара-Суу айылында  колхозчунун үй-бүлөсүндө туулган. 1953-жылы Кыргыз мамлекеттик пединститутунун кыргыз тили жана адабияты адистигин артыкчылык диплому менен бүтүргөн. 1956-жылы КМУнун кыргыз адабияты кафедрасына аспирантурага кирген. «Алыкул Осмоновдун поэзиясындагы традиция жана жаңычылдык» деген темадагы диссертацияны 1961-жылы Алма-Ата шаарындагы Илимдер академиясында коргогон. 1958-жылы Академиянын Тил жана адабият институтунда кенже илимий кызматкерден баштап, институттун директоруна чейинки кызматтарды аткарып келди. 1989-жылдан тарта 2016-жылга чейин КУУнун кыргыз филологиясы факультетинин Дүйнөлүк адабияттын тарыхы жана теориясы кафедрасын жетектеп келди. Азыркы кезде Манастаануу жана дүйнөлүк адабият кафедрасынын башчысынын милдетин аткарууда.